
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētājs Edgars Puriņš
Komisijas locekļi Andrejs Vanags kā patērētāju interešu pārstāvis un Ilze Pelša kā komersantu interešu pārstāvis izskatīja strīdu starp patērētāju un sabiedrību saistībā ar preces neatbilstību līguma noteikumiem un patērētāja prasību par ierīces nomaiņu, līguma atcelšanu vai samērīgu cenas samazinājumu.

No lietas materiāliem izriet, ka patērētājs 2025. gada 3. decembrī no sabiedrības iegādājās planšetdatoru iPad 11 A16 Wi-Fi 128GB Silver par kopējo summu 418,80 EUR, noslēdzot nomaksas līgumu uz 24 mēnešiem. Mazāk nekā pēc divām nedēļām patērētājs konstatēja ekrāna defektu – vertikālu joslu displejā. Patērētājs 2026. gada 5. janvārī ierīci nodeva garantijas remontā, taču sabiedrības norādītajā servisa centrā defekts netika konstatēts. Patērētājs 2026. gada 15. janvārī atkārtoti nodeva ierīci remontā, iesniedzot papildu foto un video materiālus. Atkārtotā diagnostikā servisa centrs konstatēja displeja neatbilstību, pasūtīja rezerves daļu un 2026. gada 30. janvārī veica pilnu displeja nomaiņu. Ierīce tika atgriezta patērētājam 2026. gada 2. februārī.

Patērētājs norāda, ka displeja nomaiņa veikta bez saskaņošanas ar viņu, ka viņš vairākkārtīgi telefoniski un klātienē sabiedrībai norādījis, ka nevēlas remontu un pieprasa ierīces nomaiņu vai līguma atcelšanu, un ka jaunā ierīce ilgstoši nebija lietojama. Patērētājs lūdz Komisiju noteikt taisnīgu risinājumu – ierīces nomaiņu pret jaunu vai nomaksas līguma atcelšanu un pārrēķinu.

Sabiedrība Komisijai ir sniegusi skaidrojumu, norādot, ka ierīce abos gadījumos tika nodota autorizētam servisa centram, diagnostika veikta atbilstoši ražotāja noteiktajai kārtībai, un pirmajā diagnostikā neatbilstība netika konstatēta. Sabiedrība norāda, ka atkārtotajā diagnostikā neatbilstība tika identificēta, displejs nomainīts, remonts veikts garantijas ietvaros bez maksas un saprātīgā termiņā, un pēc remonta ierīce atbilst līguma noteikumiem. Sabiedrība uzsver, ka tās rīcībā nav informācijas par patērētāja atteikšanos no remonta vai pieprasījumu neveikt remontu, un ka garantijas remonta laikā veikta detaļas nomaiņa ir ražotāja paredzēts risinājums neatbilstības novēršanai. Sabiedrība uzskata, ka patērētāja prasības par ierīces nomaiņu, līguma atcelšanu vai cenas samazinājumu nav pamatotas.

Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. Savukārt, atbilstoši PTAL 28. panta otrajai daļai patērētājs sākotnēji ir tiesīgs izvēlēties, lai pārdevējs bez atlīdzības novērš preces neatbilstību līguma noteikumiem vai bez atlīdzības apmaina preci pret tādu, ar kuru būtu nodrošināta atbilstība līguma noteikumiem, izņemot gadījumu, kad tas nav iespējams vai ir nesamērīgi. No lietas materiāliem neizriet, ka patērētājs pirms ierīces nodošanas remontā būtu izvirzījis skaidru un nepārprotamu prasību par ierīces nomaiņu. Komisija konstatē, ka sabiedrība neatbilstību ir novērsusi garantijas ietvaros, bez maksas un saprātīgā termiņā, veicot displeja nomaiņu, un pēc remonta ierīce atbilst līguma noteikumiem.

Komisija secina, ka sabiedrība ir izpildījusi likumā noteikto pienākumu nodrošināt preces atbilstību līguma noteikumiem, neatbilstība ir novērsta saprātīgā termiņā un bez maksas, un nav pamata piemērot citus PTAL 28. pantā paredzētos tiesiskās aizsardzības līdzekļus. No minētā izriet, ka patērētāja prasība par ierīces nomaiņu, līguma atcelšanu vai samērīgu cenas samazinājumu nav pamatota. 
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo, pirmo2 un trešo daļu, 
nolemj:
noraidīt patērētāja prasību. 
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

